Document ID: 32010R0360
Publication Date: 2010-04-27

Content:
REGOLAMENT TAL-KUMMISSJONI (UE) Nru 360/2010
tas-27 ta’ April 2010
li jemenda l-Anness IV u l-Anness VIII għar-Regolament tal-Kunsill (KE) Nru 73/2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u b'mod partikolari l-Artikoli 8(2)(a), 8(2)(b), 40 u 67 tiegħu,
Billi:
(1)
L-Anness VIII għar-Regolament (KE) Nru 73/2009 jistabbilixxi għal kull Stat Membru l-valur massimu tal-intitolamenti għall-pagamenti kollha li jistgħu jkunu allokati f'sena kalendarja. F'konformità mal-Artikoli 40(2) u 67 ta' dak ir-Regolament, l-Anness VIII għandu jkun adattat biex ikunu kkunsidrati d-deċiżjonijiet tal-Istati Membri skont l-Artikoli 103o u 188a(3) tar-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (2) rigward l-inbid u l-integrazzjoni avvanzata ta' appoġġ akkoppjat fl-iskema ta' pagament uniku.
(2)
Il-Ġermanja, il-Ġreċja, Spanja, Franza, l-Italja, il-Lussemburgu, l-Awstrija, il-Portugall u s-Slovenja għarrfu lill-Kummissjoni bl-intenzjoni tagħhom li jallokaw intitolamenti għall-pagament ġodda għal dawk li jagħmlul -inbid skont l-Artikoli 103o u 188a(3) tar-Regolament (KE) Nru 1234/2007.
(3)
Il-Belġju, id-Danimarka, il-Greċja, il-Lussemburgu, il-Pajjiżi l-Baxxi, l-Awstrija, l-Iżvezja u r-Renju Unit għarrfu lill-Kummissjoni bl-intenzjoni tagħhom li għallinqas javvanzaw l-integrazzjoni tal-għajnuna għaż-żerriegħa msemmija fit-Taqsima 5 tat-Titolu IV tar-Regolament (KE) Nru 73/2009 jew waħda mill-iskemi msemmija fil-punt 1 tal-Anness XI għal dak ir-Regolament, minbarra l-primjum ta' kwalità speċifika għall-qamħ durum, fl-iskema ta' pagament uniku fl-2010 jew l-2011.
(4)
L-Anness IV għar-Regolament (KE) Nru 73/2009 jistabbilixxi, għal kull Stat Membru, il-limiti massimi li ma jistgħux jinqabżu mill-ammonti totali tal-pagamenti diretti, netti mill-modulazzjoni, li jistgħu jingħataw matul sena kalendarja fl-Istat Membru kkonċernat.
(5)
Wara d-deċiżjonijiet li ttieħdu mill-Istati Membri f'konformità mal-Artikolu 103o u 188a(3) tar-Regolament (KE) Nru 1234/2007 u l-Artikolu 67 tar-Regolament (KE) Nru 73/2009, l-ammonti massimi totali tal-pagamenti diretti li jistgħu jingħataw għandhom jiżdiedu. Għalhekk, f'konformità mal-Artikolu 8(2)(a) tar-Regolament (KE) Nru 73/2009, l-Anness IV għal dak ir-Regolament għandu jkun rivedut.
(6)
Minħabba d-diffikultajiet fis-settur agrikolu tiegħu, ipprovokati mill-kriżi ekonomika, li għandhom għaddejjin b'impatt negattiv kontinwu fuq il-qagħda ekonomika tal-bdiewa, il-Portugall għarraf lill-Kummissjoni li ddeċieda li ma japplikax il-modulazzjoni volontarja prevista mill-2010 sal-2012. Għalhekk, f'konformità mal-Artikolu 8(2)(b) tar-Regolament (KE) Nru 73/2009, l-ammont nett li jirriżulta mill-applikazzjoni tal-modulazzjoni volontarja fil-Portugall, iffissat bid-Deċiżjoni tal-Kummissjoni 2009/780/KE (3), għandu, għal dawk is-snin, jiżdied mal-limitu massimu għall-Portugall kif stipulat fl-Anness IV għar-Regolament (KE) Nru 73/2009.
(7)
Għalhekk l-Annessi IV u VIII għar-Regolament (KE) Nru 73/2009 għandhom jiġu emendati skont dan.
(8)
Il-miżuri pprovduti f'dan ir-Regolament huma skont l-opinjoni tal-Kumitat ta' Ġestjoni għall-Pagamenti Diretti,
ADOTTAT DAN IR-REGOLAMENT:
Artikolu 1
L-Anness IV għar-Regolament (KE) Nru 73/2009 jinbidel bit-test stabbilit fl-Anness I għal dan ir-Regolament.
Artikolu 2
L-Anness VIII għar-Regolament (KE) Nru 73/2009 jinbidel bit-test stabbilit fl-Anness II għal dan ir-Regolament.
Artikolu 3
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ April 2010.

Metadata:
Eurovoc Level 1 Categories: 100155
100145
100156
Eurovoc Level 2 Categories: 100242
100245
100178
Eurovoc Level 3 Categories: 4222
2825
2442
2443
All Eurovoc Categories: 2173
2443
2825
2965
2969
6257